amanoisuno/poet huggingface dataset:
文成 王安石
文成五利老紛紛，方丈蓬萊但可聞。萬里出師求寶馬，飄然空有意凌雲。
讀漢書 王安石
京房劉向各稱忠，詔獄當時迹自窮。畢竟論心異恭顯，不妨迷國略相同。
賜也 王安石
賜也能言未識真，誤將心許漢陰人。桔槔俯仰妨何事，抱甕區區老此身。
重將 王安石
重將白髮旁牆陰，陳迹茫然不可尋。花鳥總知春爛熳，人間獨自有傷心。
載酒 王安石
載酒欲尋江上舟，出門無路水交流。黄昏獨倚春風立，看却花開觸地愁。
楚天 王安石
楚天如夢水悠悠，花底殘紅漫不收。獨繞去年揮淚處，還將牢落對滄洲。
江上 王安石
江北秋陰一半開，晚雲含雨却低回。青山繚繞疑無路，忽見千帆隠映來。
春江 王安石
春江渺渺抱牆流，煙草茸茸一片愁。吹盡柳花人不見，青旗催日下城頭。
春雨 王安石
城雲如夢柳僛僛，野水橫來强滿池。九十日春渾得雨，故應留潤作花時。
初到金陵 王安石
江湖歸不及花時，空繞扶疏綠玉枝。夜直去年看蓓蕾，晝眠今日對紛披。
送和甫至龍安微雨因寄吳氏女子 王安石
荒煙凉雨助人悲，淚染衣巾不自知。除却春風沙際綠，一如看汝過江時。
與北山道人 王安石
蒔果疏泉带淺山，柴門雖設要常關。別開小徑連松路，祗與鄰僧約往還。
過外弟飲 王安石
一自君家把酒杯，六年波浪與塵埃。不知烏石岡邊路，至老相尋得幾回。
若耶溪歸興 王安石
若耶溪上踏莓苔，興罷張帆載酒回。汀草岸花渾不見，青山無數逐人來。
烏石 王安石
烏石岡邊繚繞山，柴荆細路水雲間。吹花嚼蕊長來往，祗有春風似我閑。
定林 王安石
定林青木老參天，橫貫東南一道泉。六月杖藜尋石路，午陰多處弄潺湲。
定林所居 王安石
屋繞灣溪竹繞山，溪山却在白雲間。臨溪放艇依山坐，溪鳥山花共我閑。
臺城寺側獨行 王安石
春山撩亂水縱橫，籬落荒畦草自生。獨往獨來山下路，筍輿看得綠陰成。
遊鍾山 王安石
終日看山不厭山，買山終待老山間。山花落盡山長在，山水空流山自閑。
松間 王安石
偶向松間覓舊題，野人休誦北山移。丈夫出處非無意，猿鶴從來不自知。
雨未止正臣欲行以詩留之 王安石
紛紛應接使人愁，與子從容喜問酬。他日故將泥自庇，今朝欲以雨相留。
題張司業詩 王安石
蘇州司業詩名老，樂府皆言妙入神。看似尋常最奇崛，成如容易却艱辛。
同陳和叔遊北山 王安石
春風蕩屋雨填溝，東閤翛然擁罽裘。鄰壁黄粱炊未熟，喚迴殘夢有鳴騶。
次吳氏女子韵 王安石
孫陵西曲岸烏紗，知汝凄凉正憶家。人世豈能無聚散，亦逢佳節且吹花。
再次前韵 王安石
秋燈一點映籠紗，好讀楞嚴莫念家。能了諸緣如夢事，世間唯有妙蓮花。
即席 王安石
曲沼融融泮盡澌，暖煙籠瓦碧參差。人情共恨春猶淺，不問寒梅有幾枝。
遊城南即事二首  其一 王安石
神奸變化久難知，禹鼎由來更不疑。螭魅合謀非一日，太丘真復社亡遲。
遊城南即事二首  其二 王安石
泰壇東路繞重營，獨背朝陽信馬行。漫道城南天尺五，荒林時見一柴荆。
寄沈道原 王安石
城郭千家一彈丸，蜀岡擁腫作蛇蟠。眼前不道無蒼翠，偷得鍾山隔水看。
哭張唐公 王安石
堂邑山林久寂寥，屬車前日駐雞翹。冥冥獨鳳隨雲霧，南陌空聞引葬簫。
生日次韵南郭子二首  其一 王安石
救黥醫劓世無方，斷簡陳編付藥房。祝我壽齡君好語，毗耶一夜滿城香。
生日次韵南郭子二首  其二 王安石
寒逼清枝故有梅，草堂先對白頭開。殘骸已若雞年夢，猶見騷人幾度來。
八公山 王安石
淮山但有八公名，鴻寶燒金竟不成。身與仙人守都厠，可能雞犬得長生。
過徐城 王安石
七年五過徐城縣，自笑皇皇此世間。安得身如倉庾氏，一官能到子孫閑。
送丁廓秀才歸汝陰二首  其一 王安石
好去翩然丁令威，昔人且在不應非。淮雲豈與遼天闊，想復留情故一歸。
送丁廓秀才歸汝陰二首  其二 王安石
西州行路日蕭條，執手傷懷不自聊。遊子故鄉終念返，豈能無意冶城潮。
和惠思韵二首 醴泉觀 王安石
邂逅相隨一日閑，或緣香火共靈山。夕陽興罷黄塵陌，直似蓬萊墮世間。
和惠思韵二首 蟬 王安石
白下長干何可見，風塵愁殺庾蘭成。去年今日青松路，亦自聞蟬第一聲。
送王介學士知湖州 王安石
吳興太守美如何，柳惲詩才未足多。遥想郡人迎下擔，白蘋洲渚正滄波。
懷鍾山 王安石
投老歸來供奉班，塵埃無復見鍾山。何須更待黄粱熟，始覺人間是夢間。
江寧夾口三首  其一 王安石
茅屋滄洲一酒旗，午煙孤起隔林炊。江清日暖蘆花轉，祇似春風柳絮時。
江寧夾口三首  其二 王安石
月墮浮雲水捲空，滄洲夜泝五更風。北山草木何由見，夢盡青燈展轉中。落帆江口月黄昏，小店無燈欲閉門。側出岸沙楓半死，繫船應有去年痕。
寄碧巖道光法師 王安石
去馬來車擾擾塵，自難長寄水雲身。碧巖後主今爲客，何況開山說法人。
省中二首  其一 王安石
萬事悠悠心自知，强顔於世轉參差。移床獨卧秋風裏，靜看蜘蛛結網絲。
省中二首  其二 王安石
大梁春雪滿城泥，一馬常瞻落日歸。身世自知還自笑，悠悠三十九年非。
崇政殿後春晴即事 王安石
悠悠獨夢水西軒，百舌枝頭語更繁。山鳥不應知地禁，亦逢春暖即啾喧。
省中沈文通廳事 王安石
竹上秋風吹網絲，角門常閉吏人稀。蕭蕭一榻卷書坐，直到日斜騎馬歸。
吳任道說應舉時事 王安石
縣瓠城南陂水深，春泥滿眼路嶇嶔。獨騎瘦馬衝殘雨，前伴茫茫不可尋。
送河中通判朱郎中迎母東歸 王安石
綵衣東笑上歸船，萊氏歡娛在晚年。嗟我白頭生意盡，看君今日更悽然。
寄題杭州明慶院修廣師明碧軒 王安石
明碧軒南竹數叢，別來江外幾秋風。道人無復人間世，嗟我今爲白髮翁。
夜直 王安石
金爐香盡漏聲殘，翦翦輕風陣陣寒。春色惱人眠不得，月移花影上欄干。
試院中  其一 王安石
白髮無聊病更侵，移床卧竹向秋陰。朝來雁背西風急，吹折江湖萬里心。
試院中  其二 王安石
咫尺淹留可奈何，東西虛共一姮娥。階前棗樹應摇落，此夜清光得幾多。
試院中  其三 王安石
青燈照我夢城西，坐上傳觴把菊枝。忽忽覺來頭更白，隔牆聞語趁朝時。
試院中  其四 王安石
蕭蕭疏雨吹檐角，噎噎暝蛩啼草根。閑却荒庭歸未得，一燈明滅照黄昏。
人間 王安石
人間投老事紛紛，才薄何能强致君。一馬黄塵南陌路，眼中唯見北山雲。
後殿牡丹未開 王安石
紅襆未開知婉娩，紫囊猶結想芳菲。此花似欲留人住，山鳥無端勸我歸。
春日 王安石
柴門照水見青苔，春繞花枝漫漫開。路遠遊人行不到，日長啼鳥去還來。
寄韓持國 王安石
淥繞宮城漫漫流，鵝黄小蝶弄春柔。問知公子朝陵去，歸得花時却自愁。
答韓持國 王安石
知公尚憶洛城中，醉裏穿花滿袖風。花亦有知還有恨，今爲紅藥主人翁。
出城 王安石
慣作野人多野興，欲爲時用少時材。出城偶與沙塵背，轉覺溪山入眼來。
涿州 王安石
涿州沙上望桑乾，鞍馬春風特地寒。萬里如今持漢節，却尋此路使呼韓。
出塞 王安石
涿州沙上飲盤桓，看舞春風小契丹。塞雨巧催燕淚落，濛濛吹濕漢衣冠。
入塞 王安石
荒雲凉雨水悠悠，鞍馬東西鼓吹休。尚有燕人數行淚，回身却望塞南流。
書汜水關寺壁 王安石
汜水鴻溝楚漢間，跳兵走馬百重山。如何咫尺商於地，便有園公綺季閑。
題北山隠居王閑叟壁 王安石
荒村日午未開門，雨後餘花滿地存。舉世但能旌隠逸，誰人知道是王孫。
和惠思歲二日二絕  其一 王安石
懶讀書來已數年，從人嘲我腹便便。爲嫌歸舍兒童聒，故就僧房借榻眠。
和惠思歲二日二絕  其二 王安石
沙礫藏春未放來，荒庭終日守陳荄。遥憐草色裙腰綠，湖寺西南一徑開。
赴召道中 王安石
海氣冥冥漲楚氛，汀洲回薄水橫分。青松十里鍾山路，祇隔西南一片雲。
江東召歸 王安石
昨日君恩悞賜環，歸腸一夜繞鍾山。雖然眷戀明時祿，羞見琅邪有邴丹。
平甫如通州寄之 王安石
北山摇落水崢嶸，想見揚帆出廣陵。平世自無憂國事，求田應不忤陳登。
寄顯道 王安石
舟約刀頭止歲前，故人專使手書傳。出門江口問消息，極目寒沙空渺然。
和平父寄道光法師 王安石
欲見道人非一朝，杖藜無路到青霄。千巖萬壑排風雨，想對銅鑪柏子燒。
三品石 王安石
草沒苔侵棄道周，誤恩三品竟何酬。國亡今日頑無耻，似爲當年不與謀。
和崔公度家風琴八首  其一 王安石
屋山終日信飄飄，似與幽人破寂寥。爲有機心須强聒，直教懸解始聲消。
和崔公度家風琴八首  其二 王安石
簾幕無風起泬寥，誰悲精鐵任飄飄。隨商應角知無意，不待歌成韵已消。
和崔公度家風琴八首  其三 王安石
萬物能鳴爲不平，世間歌哭兩營營。君知此物心何欲，自信天機自有聲。
和崔公度家風琴八首  其四 王安石
風鐵相敲固可鳴，朔兵行夜響行營。如何清世容高卧，翻作幽窗枕上聲。南風屋角響蕭蕭，白日簾垂坐寂寥。愛此宮商有真意，與君傾耳盡今朝。
和崔公度家風琴八首  其五 王安石
風來風去豈嘗要，隨分鏗鏘與寂寥。不似人間古鍾磬，從來文飾到今朝。
和崔公度家風琴八首  其六 王安石
繫身高處本無心，萬竅鳴時有玉音。欲作鏌耶爲物使，知君能笑不祥金。
和崔公度家風琴八首  其七 王安石
疏鐵檐間挂作琴，清風纔到遽成音。伊人欲問無真意，向道從來不博金。
送陳靖中舍歸武陵 王安石
知君欲上武陵溪，水自東流人自西。到日桃花應已謝，想君應不爲花迷。
北山 王安石
刳木爲舟數丈餘，卧看風月映芙蕖。清香一陣渾無暑，時有驚榔躍出魚。
適意 王安石
一燈相伴十餘年，舊事陳言知幾編。到了不如無累後，困來顛倒枕書眠。
辱井 王安石
結綺臨春草一丘，尚殘宮井戒千秋。奢淫自是前王恥，不到龍沈亦可羞。
題金沙 王安石
海棠開後數金沙，高架層層吐絳葩。咫尺西城無力到，不知誰賞魏家花。
夜聞流水 王安石
千丈崩奔落石碕，秋聲散入夜雲悲。州橋月下聞流水，不忘鍾山獨宿時。
咏月三首  其一 王安石
寒光乍洗山川瑩，清影遥分草樹纖。萬里更無雲物動，中天只有兔隨蟾。
咏月三首  其二 王安石
江海清明上下兼，碧天遥見一毫纖。此時只欲浮雲盡，窟穴何妨有兔蟾。
咏月三首  其三 王安石
一片清光萬里兼，幾回圓極又纖纖。君看出沒非無意，豈爲辛懃養玉蟾。
次韵杏花三首  其一 王安石
只愁風雨劫春回，怕見枝頭爛熳開。野鳥不知人意緒，啄教零亂點蒼苔。
次韵杏花三首  其二 王安石
心憐紅蕊與移栽，不惜年年糞壤培。風雨無時誰會得，欲教零亂强催開。
次韵杏花三首  其三 王安石
看時高艷先驚眼，折處幽香易滿懷。野女强簪看亦醜，少教憔悴逐荆釵。
杏園即事 王安石
蟠桃移種杏園初，紅抹燕脂嫩臉蘇。聞道飄零落人世，清香得似舊時無。
宋城道中 王安石
都城花木久知春，北路餘寒尚中人。宿草連雲青未得，東風無頼只驚塵。
對客 王安石
窗壁風回午枕凉，清談相對一胡床。心知帝力同天地，能使人間白日長。
愍儒坑 王安石
智力區區不爲身，欲將何力助强秦。只應埋沒千秋後，更足詩書發冢人。
遇雪 王安石
定知花發是歸期，不奈歸心日日歸。風雪豈知行客恨，向人更作落花飛。
殊勝淵師八十餘因見訪問之近來如何答曰隨緣而已至示寂作是詩 王安石
寄託荒山鬼與鄰，一生黄卷不離身。百年薪盡隨緣去，莫學緇郎更誤人。
懷舊 王安石
吹破春冰水放光，山花澗草百般香。身閑處處堪行樂，何事低徊兩鬢霜。
訪隠者 王安石
童子穿雲晚未歸，誰收松下著殘棋。先生醉卧落花裏，春去人間總不知。
海棠花 王安石
綠嬌隠約眉輕掃，紅嫩妖饒臉薄粧。巧筆寫傳功未盡，清才吟咏興何長。
證聖寺杏接梅花未開 王安石
紅蕊曾遊此地來，青青今見數枝梅。只應尚有嬌春意，不肯凌寒取次開。
雜咏五首  其一 王安石
勳業無成照水羞，黄塵入眼見山愁。煙中漠漠江南岸，更與家人一少留。
雜咏五首  其二 王安石
白頭重到太寧宮，玉珮瓊琚在眼中。歌舞可憐人暗換，花開花落幾春風。
雜咏五首  其三 王安石
朝陽映屋擁書眠，夢想鍾山一慨然。投老安能長忍垢，會當歸此濯寒泉。
雜咏五首  其四 王安石
烏石岡頭躑躅紅，東江柳色漲春風。物華人意曾相值，永日留連草莽中。
雜咏五首  其五 王安石
小雨蕭蕭潤水亭，花風颭颭破浮萍。看花聽竹心無事，風竹聲中作醉醒。
書陳祈兄弟屋壁 王安石
千里歸來倦宦身，欲尋田宅豫求鄰。能將孝友傳家世，鄉邑如君更幾人。
郊行 王安石
柔桑採盡綠陰稀，蘆箔蠶成密繭肥。聊向村家問風俗，如何勤苦尚凶饑。
破冢二首  其一 王安石
埋沒殘碑草自春，旋風時出地中塵。墦間夜半分珠玉，猶是當時乞祭人。
破冢二首  其二 王安石
殘槨穿來欲幾春，蕭蕭長草沒騏驎。墦間或有樵蘇客，未必他年醉飽人。
題景德寺試院壁 王安石
屋東瓜蔓已扶疏，小石藍花破萼初。從此到寒能幾日，風沙還見一年除。
金陵報恩大師西堂方丈二首  其一 王安石
檐花映日午風薰，時有黄鸝隔竹聞。香灺一鑪春睡足，上方車馬正紛紛。
金陵報恩大師西堂方丈二首  其二 王安石
蕭蕭出屋千竿玉，靄靄當窗一炷雲。心力長年人事外，種花移石尚殷勤。
題正覺院籜龍軒二首  其一 王安石
北軒名字經平子，愛此吾能爲賦詩。山雨江風一披拂，籜龍還自有吟時。
題正覺院籜龍軒二首  其二 王安石
仙事茫茫不可知，籜龍空此見孫枝。壺中若有閑天地，何苦歸來問葛陂。
相州古瓦硯 王安石
吹盡西陵歌舞塵，當時屋瓦始稱珍。甄陶往往成今手，尚託聲名動世人。
望夫石 王安石
雲鬟煙鬢與誰期，一去天邊更不歸。還似九疑山下女，千秋長望舜裳衣。
山前 王安石
山前溪水漲潺潺，山後雲埋不見山。不趁雨來耕水際，即穿雲去卧山間。
江雨 王安石
冥冥江雨濕黄昏，天入滄洲漫不分。北澗欲通南澗水，南山正繞北山雲。
揚子二首  其一 王安石
儒者陵夷此道窮，千秋止有一揚雄。當時薦口終虛語，賦擬相如却未工。
揚子二首  其二 王安石
道真沉溺九流渾，獨泝頹波討得源。歲晚强顔天祿閣，祇將奇字與人言。
獨卧二首  其一 王安石
誰有鋤耰不自操，可憐園地滿蓬蒿。欲尋春物無蹊徑，獨卧南床白日高。
獨卧二首  其二 王安石
茅簷午影轉悠悠，門閉青苔水亂流。百囀黄鸝看不見，海棠無數出牆頭。
孟子 王安石
沉魄浮魂不可招，遺編一讀想風標。何妨舉世嫌迂闊，故有斯人慰寂寥。
商鞅 王安石
自古驅民在信誠，一言爲重百金輕。今人未可非商鞅，商鞅能令政必行。
蘇秦 王安石
已分將身死勢權，惡名磨滅幾何年。想君魂魄千秋後，却悔初無二頃田。
范雎 王安石
范雎相秦傾九州，一言立斷魏齊頭。世間禍故不可忽，簀中死屍能報讎。
張良 王安石
漢業存亡俯仰中，留侯當此每從容。固陵始議韓彭地，複道方圖雍齒封。
曹參 王安石
束髮河山百戰功，白頭富貴亦成空。華堂不著新歌舞，却要區區一老翁。
韓信 王安石
貧賤侵凌富貴驕，功名無復在芻蕘。將軍北面師降虜，此事人間久寂寥。
伯牙 王安石
千載朱弦無此悲，欲彈孤絕鬼神疑。故人捨我閉黄壤，流水高山心自知。
范增二首  其一 王安石
中原秦鹿待新羈，力戰紛紛此一時。有道弔民天即助，不知何用牧羊兒。
范增二首  其二 王安石
鄛人七十漫多奇，爲漢敺民了不知。誰合軍中稱亞父，直須推讓外黄兒。
賈生 王安石
一時謀議略施行，誰道君王薄賈生。爵位自高言盡廢，古來何啻萬公卿。
兩生 王安石
兩生才器亦超群，黑白何勞强自分。好與騎奴同一處，此時俱事衛將軍。
謝安 王安石
謝公才業自超群，誤長清談助世紛。秦晉區區等亡國，可能王衍勝商君。
世上 王安石
范蠡五湖收遠迹，管寧滄海寄餘生。可憐世上風波惡，最有仁賢不敢行。
讀後漢書 王安石
錮黨紛紛果是非，當時高士見精微。可憐竇武陳蕃輩，欲與天爭漢鼎歸。
讀蜀志 王安石
千載紛爭共一毛，可憐身世兩徒勞。無人語與劉玄德，問舍求田意最高。
讀唐書 王安石
志士無時亦少成，中才隨世就功名。并汾諸子何爲者，坐與文皇立太平。
讀開成事 王安石
奸罔紛紛不爲明，有心天下共無成。空令執筆螭頭者，日記君臣口舌爭。
別和甫赴南徐 王安石
都城落日馬蕭蕭，雨壓春風暗柳條。天際歸艎那可望，只將心寄海門潮。
寄茶與和甫 王安石
綵絳縫囊海上舟，月團蒼潤紫煙浮。集英殿裏春風晚，分到并門想麥秋。
寄茶與平甫 王安石
碧月團團墮九天，封題寄與洛中仙。石樓試水宜頻啜，金谷看花莫漫煎。
戲長安嶺石 王安石
附巘憑崖豈易躋，無心應合與雲齊。橫身勢欲填滄海，肯爲行人惜馬蹄。
代答 王安石
破車傷馬亦天成，所託雖高豈自營。四海不無容足地，行人何事此中行。
促織 王安石
金屏翠幔與秋宜，得此年年醉不知。祇向貧家促機杼，幾家能有一絇絲。
臘享 王安石
明星慘澹月參差，萬竅含風各自悲。人散廟門燈火盡，却尋殘夢獨多時。
杏花 王安石
垂楊一徑紫苔封，人語蕭蕭院落中。獨有杏花如喚客，倚牆斜日數枝紅。
城東寺菊 王安石
黄花漠漠弄秋暉，無數蜜蜂花上飛。不忍獨醒孤爾去，慇懃爲折一枝歸。
拒霜花 王安石
落盡群花獨自芳，紅英渾欲拒嚴霜。開元天子千秋節，戚里人家承露囊。
燕 王安石
處處定知秋後別，年年長向社前逢。行藏自欲追時節，豈是人間不見容。
吐綬鷄 王安石
樊籠寄食老低摧，組麗深藏肯自媒。天日清明聊一吐，兒童初見互驚猜。
黄鸝 王安石
野花吹盡竹娟娟，尚有黄鸝最可憐。婭姹不知緣底事，背人飛過北山前。
蝶 王安石
翅輕於粉薄於繒，長被花牽不自勝。若信莊周尚非我，豈能投死爲韓憑。
暮春 王安石
無限殘紅著地飛，溪頭煙樹翠相圍。楊花獨得東風意，相逐晴空去不歸。
真州東園作 王安石
十年歷遍人間事，却繞新花認故叢。南北此身知幾日，山川長在淚痕中。
過皖口 王安石
皖城西去百重山，陳迹今埋杳靄間。白髮行藏空自感，春風江水照衰顔。
發粟至石陂寺 王安石
驀水穿山近更賒，三更燃火飯僧家。乘田有秩難逃責，從事雖勤敢嘆嗟。
別皖口 王安石
浮煙漠漠細沙平，飛雨濺濺嫩水生。異日不知來照影，更添華髮幾千莖。
別灊皖二山 王安石
鄉壘新恩借舊朱，欲辭灊皖更躊躕。攢峰列岫應譏我，飽食窮年報禮虛。
舒州被召試不赴偶書 王安石
戴盆難與望天兼，自怪虛名亦自嫌。槁壤太牢俱有味，可能蚯蚓獨清廉。
舟過長蘆 王安石
木落草摇洲渚昏，泊船深閉雨中門。回燈只欲尋歸夢，兒女紛紛强笑言。
金山三首  其一 王安石
北檝南檣泊四垂，共憐金碧爛參差。孤根萬丈滄波底，除却蛟龍世不知。
金山三首  其二 王安石
波瀾蕩沃乾坤大，氣象包藏水石閒。祇有此中宜曠望，誰令天作海門山。
金山三首  其三 王安石
天日蒼茫海氣深，一船西去此登臨。丹樓碧閣皆時事，只有江山古到今。
泊姚江 王安石
山如碧浪翻江去，水似青天照眼明。喚取仙人來住此，莫教辛苦上層城。
遊鍾山 王安石
兩山松櫟暗朱藤，一水中間勝武陵。午梵隔雲知有寺，夕陽歸去不逢僧。
龍泉寺石井二首  其一 王安石
山腰石有千年潤，海眼泉無一日乾。天下蒼生待霖雨，不知龍向此中蟠。
龍泉寺石井二首  其二 王安石
人傳湫水未嘗枯，滿底蒼苔亂髮粗。四海旱多霖雨少，此中端有卧龍無。
興國寺樓上作 王安石
松篁不動翠相重，日射流塵四散紅。地上行人愁暍死，那知高處有清風。
別灊閣 王安石
一溪清瀉百山重，風物能留邴曼容。後夜肯思幽興極，月明孤影伴寒松。
杭州望湖樓回馬上作呈玉汝樂道 王安石
水光山氣碧浮浮，落日將歸又少留。從此祇應長入夢，夢中還與故人遊。
奉和景純十四丈三絕  其一 王安石
身先諸老斡樞機，再見王門闔左扉。但恨東歸相值晚，豈知臨別更心違。
奉和景純十四丈三絕  其二 王安石
幾年相約在林丘，眼見京江更阻遊。遺我珠璣何以報，恨無瑶玉與公舟。
奉和景純十四丈三絕  其三 王安石
藏春花木望中迷，水複山長道阻躋。怊悵老年塵世累，無因重到武陵溪。
臨津 王安石
臨津艷艷花千樹，夾徑斜斜柳數行。却憶金明池上路，紅裙爭看綠衣郎。
汀沙 王安石
汀沙雪漫水溶溶，睡鴨殘蘆晻靄中。歸去北人多憶此，每家圖畫有屏風。
西山 王安石
西山映水碧潭潭，楚老長謠淚滿衫。但道使君留不得，那知肯更憶江南。
和文淑 王安石
天梯雲棧蜀山岑，下視嘉陵水萬尋。我得一舟江上去，恐君東望亦傷心。
春入 王安石
春入園林百草香，池塘冰散水生光。身閑是處堪携手，何事低徊兩鬢霜。
暮春 王安石
芙蕖的歷抽新葉，苜蓿闌干放晚花。白下門東春已老，莫嗔楊柳可藏鴉。
烏江亭 王安石
百戰疲勞壯士哀，中原一敗勢難迴。江東子弟今雖在，肯與君王卷土來。
漢武 王安石
壯士悲歌出塞頻，中原蕭瑟半無人。君王不負長陵約，直欲功成賞漢臣。
諸葛武侯 王安石
慟哭楊顒爲一言，餘風今日更誰傳。區區庸蜀支吳魏，不是虛心豈得賢。
望越亭 王安石
亂山千頃翠相圍，衮衮滄江去復歸。安得病身生羽翼，長隨沙鳥自由飛。
春日席上 王安石
十年流落負歸期，臨水登山各有思。今日樽前千萬恨，不堪頻唱鷓鴣辭。
句容道中 王安石
荒煙寒雨暮山重，草木冥冥但有風。二十四年三往返，一身多在百憂中。
晏望驛釋舟走信州 王安石
病起行山山更險，下窮溪谷上通天。乘高欲作東南望，青壁松杉滿我前。
祈澤寺見許堅題詩 王安石
藹藹春風入水村，森森喬木映朱門。高人遺跡空佳句，誰識旌陽後世孫。
送陳景初 王安石
慘淡淮山水墨秋，行人不飲奈離愁。藥囊直入長安市，誰識柴車載伯休。
巫峽 王安石
神女音容詎可求，青山回抱楚宮樓。朝朝暮暮空雲雨，不盡襄王萬古愁。
徐秀才園亭 王安石
茂松脩竹翠紛紛，正得山阿與水濆。笑傲一生雖自樂，有司還欲選方聞。
中茅峰石上徐鍇篆字題名 王安石
百年風雨草苔昏，尚有當年墨法存。祇恐終隨嶧碑盡，西風吹燒滿秋原。
欲雪 王安石
天上雲驕未肯同，晚來雪意已填空。欲開新酒邀嘉客，更待天花落坐中。
上元夜戲作 王安石
馬頭乘興尚誰先，曲巷橫街一一穿。盡道滿城無國艷，不知朱戶鎖嬋娟。
石竹花 王安石
春歸幽谷始成叢，地面芬敷淺淺紅。車馬不臨誰見賞，可憐亦解度春風。
黄花 王安石
四月揚州芍藥多，先時爲別苦風波。還家忽忽驚秋色，獨見黄花出短莎。
木芙蓉 王安石
水邊無數木芙蓉，露染燕脂色未濃。正似美人初醉著，强抬青鏡欲粧慵。
精衛 王安石
帝子銜冤久未平，區區微意欲何成。情知木石無云補，待見桑田幾變更。
戲贈育王虛白長老 王安石
白雲山頂病禪師，昔日公卿各贈詩。行盡四方年八十，却歸荒寺有誰知。
黄河 王安石
派出崑崙五色流，一支黄濁貫中州。吹沙走浪幾千里，轉側屋閭無處求。
東江 王安石
東江木落水分洪，伐盡黄蘆洲渚空。南澗夕陽煙自起，西山漠漠有無中。
北望 王安石
欲望淮南更白頭，杖藜蕭颯倚滄洲。可憐新月爲誰好，無數晚山相對愁。
驪山 王安石
六籍燃除士不磨，驪山如此盜兵何。五陵珠玉歸人世，却爲詩書發冢多。
縣舍西亭二首  其一 王安石
山根移竹水邊栽，已見新篁破嫩苔。可惜主人官便滿，無因長向此徘徊。
縣舍西亭二首  其二 王安石
主人將去菊初栽，落盡黄花去却迴。到得明年官又滿，不知誰見此花開。
鐵幢浦 王安石
憶昨初爲海上行，日斜來往看潮生。如今身是西歸客，迴首山川覺有情。
臨吳亭作 王安石
補穿葺漏僅區區，志義殊嗟士大夫。欲致太平非一日，謾勞使者報新書。
蘇州道中順風 王安石
北風一夕阻東舟，清早飛帆落虎丘。運數本來無得喪，人生萬事不須謀。
送僧惠思歸錢塘 王安石
淥浄堂前湖水淥，歸時正復有荷花。花前亦見餘杭姥，爲道仙人憶酒家。
松江 王安石
來時還似去時天，欲道來時已惘然。祇有松江橋下水，無情長送去來船。
秋日 王安石
莫言草木未知秋，今日風雲已自愁。獨傍黄塵騎一馬，行看蕭索聽颼颼。
中秋夕寄平甫諸弟 王安石
浮雲吹盡數秋毫，爚爚金波滿滿醪。千里得君詩挑戰，夜壇誰敢將風騷。
靈山 王安石
靈山寧與世爲仇，斤斧侵凌自不休。水玉比來聞長價，市人無數起相讎。
荷花 王安石
亭亭風露擁川坻，天放嬌嬈豈自知。一舸超然他日事，故應將爾當西施。
殘菊 王安石
黄昏風雨打園林，殘菊飄零滿地金。擸得一枝猶好在，可憐公子惜花心。
竹窗 王安石
竹窗紅莧兩三根，山色遥供水際門。只我近知牆下路，能將屐齒記苔痕。
出定力院作 王安石
江上悠悠不見人，十年塵垢夢中身。慇懃爲解丁香結，放出枝間自在春。
寄育王大覺禪師 王安石
山木悲鳴水怒流，百蟲專夜思高秋。道人方丈應無夢，想復長吟擬慧休。
送僧遊天台 王安石
天台一萬八千丈，歲晏老僧携錫歸。前程好景解吟否，密雪亂雲緘翠微。
次韵張仲通水軒 王安石
池雨含煙暝不收，草根長見水交流。愛君古錦囊中句，解道今秋似去秋。
送陳令 王安石
長溪流水碧潺潺，古木蒼藤暗兩山。把臂道人今在否，長官白首尚人間。
無錫寄孫正之 王安石
健席高檣送病身，亂山荒隴障歸津。應須一曲千回首，西去論心更幾人。
謾成 王安石
清時無路取封侯，病卧牛衣已數秋。日月不膠時易失，感今懷昔使人愁。
初晴 王安石
一抹明霞黯淡紅，瓦溝已見雪花融。前山未放曉寒散，猶鎖白雲三兩峰。
釣者 王安石
釣國平生豈有心，解甘身與世浮沉。應知渭水車中老，自是君王著意深。